२०८४ को निर्वाचनमा एमाले कसैको बैशाखी टेक्दैन : उपाध्यक्ष ज्ञवाली 
एमाले उपाध्यक्ष युवराज ज्ञवालीले २०८४ को निर्वाचनमा एमाले कसैको बैशाखी नटेक्ने दाबी गरेका छन् । 
सल्यान — एमाले उपाध्यक्ष युवराज ज्ञवालीले २०८४ को निर्वाचनमा एमाले कसैको बैशाखी नटेक्ने दाबी गरेका छन् । सल्यानमा एमालेको १० औं जिल्ला अधिवेशन उद्घाटनका अवसरमा बोल्दै नेता ज्ञवालीले एमाले एक्लै निर्वाचनमा जाने बताएका हुन् । उनले भने, ‘अहिले सरकारमा कम्युनिष्ट गठबन्धन छ । यो हाम्रो चाहना हैन । देशको आवश्यकता हो । अहिले गठबन्धन गरेका दल भोलिका दिनसम्म यही अवस्थामा रहन्छन् भन्ने छैन । एमाले पार्टी आफैमा बलियो पार्टी हो । त्यही भएर ८४ को निर्वाचनमा गठबन्धन गर्दैन ।’उनले आउँदो निर्वाचनमा माओवादी केन्द्रका नेता पुष्पकमल दाहालको पछि समेत नलाग्ने दाबी गरे । ‘यसपालीको निर्वाचनमा पाँच दल एकै ठाउँमा उभिएर चुनाव लड्दा एमालेले कांग्रेसभन्दा एक लाख बढी मत ल्यायो । बहुमत ल्याउने हाम्रो आधार त्यो पनि हो,’ उनले भने । आउने निर्वाचनमा पहिलो पार्टी भएर देखाउन सक्रिय हुनुपर्ने उनको भनाइ छ । ‘असल नेतृत्वले पार्टी बलियो हुन्छ, पार्टीभित्र फरक मत भए पनि सबैको हितका लागि काम गर्नु पर्छ । अहिलेदेखि नै समुदायमा जाने, आम नागरिकको भावना बुझ्ने काम गरियो भने आउँदो चुनावमा एमँलेलाई कसैले जित्न सक्दैन । बहुमत पक्का हुन्छ,’ उनले भने । देशको विकास र समृद्धिका लागि गठबन्धन गरेको अहिलेको सरकार ८४ सम्म टिक्ने उनले बताए । एमाले सचिव तथा कर्णाली प्रदेश ईन्चार्ज लेखराज भट्टले समाजवादको लक्ष्य प्राप्तिका लागि पार्टीको आन्तरिक द्वन्द्वलाई अन्त्य गर्न आवश्यक रहेको बताए । आन्तरिक द्वन्द्व अन्त्य भए एमाले सबैभन्दा ठूलो पार्टी हुने उनको दाबी छ ।